Aktualni sat s 3. Sjednice Gradskog vijeća Grada Samobora, održane 7. rujna 2017.

Predsjednik Gradskog vijeća Miran Šoić: - Evo, onda možemo otvoriti i naš Aktualni sat"s pitanjima. Imamo već i prijavljenih govornika koji su se prijavili kada su dolazili.

Marinko Džepina (SDP): - Moje pitanje bi bilo upućeno gradonačelniku, ali obzirom da ga nema, onda vjerojatno može zamjenik gradonačelnika ili netko od pročelnika odgovoriti, a odnosi se na izgradnju ili rekonstrukciju ovog mosta u Perkovčevoj ulici. Zanima me, naime, informacija s današnjim danom. Kako radovi napreduju? Da li je probijen rok i kada je konačni rok za dovršetak tih radova na tom mostu, da li je to u bližoj ili daljnjoj budućnosti?

Drugo pitanje koje me zanima isto tako bih uputio: da li je započeta zamjena javne rasvjete s LED sustavom? Zanima me, naravno, koliko će svjetiljki trebati zamijeniti i u koliko će to faza ići? Koliko je do sada ukupno tih svjetiljki zamijenjeno, odnosno koliko je do sada uspostavljen taj novi sustav s LED rasvjetom? Ono što je najvažnije, na kraju, zanima me kolika će to ušteda biti za Grad Samobor?

Predsjednik Gradskog vijeća Miran Šoić: - Evo, zamjenik Željko Stanec.

Zamjenik gradonačelnika Željko Stanec: - Što se tiče konkretnog pitanja uvaženog vijećnika Marinka Džepine, na prvo pitanje, što se tiče konkretno mosta u Perkovčevoj, odnosno tog glavnog mosta koji vodi prema Trgu kralja Tomislava, radi se o sanaciji mosta, nije niti rekonstrukcija, niti izgradnja, nego isključivo sanacija mosta. Rok je 11.9., planirali smo da bi taj most trebao biti gotov do 4.9. Osobno sam prije mjesec i pol razgovarao s izvođačima da radi početka nove školske godine pokušaju taj most završiti, bez obzira što u ugovoru piše 11.9. da ga probaju završiti do 4.9. Izvođač tih radova je APEX-ING, firma koja je specijalizirana za te mostove. Možda je namjera i pitanja, možda je bilo zbog čega su se, a to svi znamo da su se kocke koje je postavio njihov kooperant s tog mosta vadile. Isključivo je razlog bio nestručno postavljanje tih kocaka i Grad Samobor, osobno je gradonačelnik Grada Samobora sa stručnim službama Grada naredio da se te kocke izvade van, da se uvede novi izvođač tih radova, znači kooperant koji te kocke zna postaviti. Novi kooperant je onaj što je isto te kocke postavio na križanju Perkovčeve i Zagrebačke ulice i, kako sada situacija stoji, ti bi radovi trebali biti završeni u ugovorenom roku, a to je 11.9. Znači ugovor se ne probija, cijena ostaje ista od 484.000,00 kn, koja je potpisano ugovorom, naravno plus PDV.

Što se tiče drugog postavljenog pitanja, izmjena stare javne rasvjete za novu LED tehnologiju, ona ide dinamikom koja je na neki način predviđena. Grad Samobor je, tj. trgovačko društvo Komunalac, raspisalo natječaj za nabavku novih LED svjetiljki, a radi se o 1080 svjetiljki koje će se izmijeniti ove godine. Što se konkretno tiče učinjenog posla, posao traje sada nepunih sedam - osam dana, izmijenjeno je na Ulici Grada Wirgesa od križanja Ulice Petra Krešimira prema Tifonu, taj dio javne rasvjete, izmijenjena je javna rasvjeta u Ulici Hrvatskih bratovština, čak i na WEB stranicama Grada Samobora, nemojte me držati za riječ, imali smo to čak i poslikali smo taj dio da javnost vidi koja je u principu razlika između stare rasvjete i te nove LED tehnologije. Plan izmjene tih svih rasvjetnih tijela na području Grada Samobora, a radi se o 8400 rasvjetnih tijela, odvijat će se još naredne tri godine, znači to bi bilo sve zajedno četiri godine da bi taj cijeli projekt izmjene javne rasvjete na području Grada Samobora trebao biti obavljen. Neki matematički ili financijski pokazatelji, odnosno što bi Gradu Samoboru donijela ta izmjena javne rasvjete. Poznato je da građani Grada Samobora plaćaju javnu rasvjetu u iznosu od 4.000.000,00 kn, a postavom svih tih novih rasvjetnih tijela, odnosno LED rasvjete, ušteda je između 78 do 80%. To bi negdje u grubo bilo, znači građani bi plaćali tih 1.000.000,00 kn, a ušteda bi bila od 3.000.000,00 kn. Na to treba još napomenuti da je uključeno još i održavanje te javne rasvjete koje neće biti potrebno, a Grad Samobor sada plaća trgovačkom društvu Komunalac 1.300.000,00 kn godišnje održavanje te javne rasvjete. Znači investicija će se isplatiti u potpunosti nakon šest godina i Grad Samobor će dalje imat trošak od 1.000.000,00 kn nakon šeste godine što se tiče te nove tehnologije LED rasvjete. Mislim da ste zadovoljni s odgovorom.

Ivan Horvat (HSS): - Imam dva prijedloga u ime Mjesnog odbora Grdanjci. Prijedlozi se odnose na sljedeće: Grdanjci se prostiru skroz gore do Gabrovice i zadnji kućni broj je 89, OPG Kršlin. Tabla Grdanjci nalazi se kod škole, to je kakvih kilometar prije završetka sela, i poštar kada donosi poštu OPG Kršlin se vraća, jer on smatra da dalje sela nema. Molim da se ta tabla oznake mjesta izmjesti na početak sela prema Žumberku.

Isto tako OPG Kršlin, a to smo i pismeno zatražili, je zamolio da se tamo napravi nekakav pješački prijelaz ili uspori brzina, jer baš su na zavoju, a sve više i više im gostiju dolazi, pa postoji mogućnost od kakve nesreće.

DVD Grdanjci su intenzivno počeli raditi s djecom, sve više i više se djece uključuje, a ispred prostorije u Društvenom domu Grdanjci parkiraju se automobili i praktički je onemogućeno izlaziti vatrogasnom vozilu van, a i djeca ne mogu taj prostor koristiti, jer ujutro rano dođu parkirati automobile. Molimo da se iznađe rješenje da se tamo nekako postave barijere i rampa za ulaz i izlaz vozila. Ako treba mi ćemo to i pokazati kako smo to zamislili da se to napravi. To su ta dva prijedloga.

Imam i jednu pohvalu, u nedjelju smo otvorili u Javorku Društveni dom, jedno malo zdanje, prekrasno zdanje. Davnih godina mještani Javorka su otkupili kuću privatnu, pola je dao Grad, pola su skupili oni i ta kuća je s vremenom postala trošna i, evo, sada je to obnovljeno. To bi mogao biti jedan uzor kako možemo rješavati društvene domove po malim selima da se ljudi imaju gdje okupljati, a ne da radimo velika zdanja koja onda stoje prazna. Molim da se na taj način vidi mogućnost rješavanja problema na Bedri i na Kostanjevcu, a u Grdanjcima molimo samo da se zatvori nadstrešnica koja je već napravljena. Time bi mi dobili još jednu prostoriju za društveni rad vatrogasaca i općenito.

Davor Daničić (SDP): - U ime Gradske četvrti Južno naselje postavio bih jedno pitanje. Zadnje vrijeme dobivamo velik broj upita u vezi vlaka Samoborček, koji je jako devastiran, pa ne znam da li se mogu iznaći sredstva da se taj vlak renovira. Evo, samo toliko.

Zamjenica gradonačelnika Sanja Horvat Iveković: - Zahvaljujem na ovom pitanju. Dakle, radi se o našoj lokomotivi Samoborčeka koja je smještena u Južnom naselju i kao takva je prepoznatljiv simbol našeg Samobora. Naravno da treba napomenuti da mi kao Grad i naše institucije koje su uključene u rad Grada vode brigu i o takvim objektima pa u suradnji s civilnim društvom, našim udrugama Rotary klubom, Društvom inženjera i tehničara grada Samobora i u suradnji sa Samoborskim muzejom napravljen je jedan vrijedan projekt rekonstrukcije sanacije te lokomotive, te je dobra vijest da nas je Zagrebačka županija odlučila poduprijeti u tom projektu te nam je dodijelila iznos od 30.000,00 kn. Naravno da ćemo mi tu kao Grad Samobor iznaći još dodatnih sredstava te bi u što skorijem roku trebali započeti s određenim radnjama na tim lokomotivama, koje će uključivati različite radnje da se naravno sačuva ta lokomotiva, to su poslovi rekonstrukcije, sanacije i slično. Vjerujem da će se sačuvati ta lokomotiva, a isto tako vodimo brigu da u budućnosti, kada tamo planiramo isto tako urediti još i dodatno prostor oko dječjeg igrališta i tog cjelokupnog parka, da i ona dobije još svoju veću vrijednost u tom prostoru.

Damir Skok (BM 365): - Ja bih u principu više kao pitanje ili repliku na izlaganje zamjenika Stanca, u vezi tog planiranja sanacije na rekonstrukciji sanacije mosta. Kaže zamjenik da je apelirao na izvođače da to bude gotovo do 4.9., do početka školske godine, no nije mi jasno zašto nije ugovoreno da bude gotovo do 4.9., a ne do 11.9., jer ne znam tko je od vas ovaj tjedan pokušavao proći Obrtničkom, Stražničkom i doći do škole ili bilo čega, jer je to bila potpuna blokada prometa. Prvi tjedan je za prvašiće pa su ujutro prisutni policajci, ali samo popodne imate kompletno do pola Jelačićeve sve blokirano. Tako da mislim da bi trebalo paziti prilikom planiranja nečega da bude do samog početka školske godine, a ne da apeliramo na izvođača, nego da to ugovorimo s izvođačem. Mislim da je to kompletno, rekao bih i neke druge stvari koje su se radile, od rotora na dalje, da bi trebalo postaviti drugačiji kriterij u smislu vremenskog roka izvođenja određenih radova, jer mislim da su predugi.

Gradonačelnik Krešo Beljak: - Ovo identično pitanje sam ja postavio tu prije nešto više od osam godina, potpuno identično pitanje, još je bio pok. pročelnik Kovačić živ, ali znate, kada radite određene stvari, onda i naučite određene stvari, tako da nije sve to s ove pozicije čelnika gradske uprave i s pozicije pročelnika u gradskoj upravi isto kao i s pozicije ljudi koji to gledaju sa strane pa ne znaju kako stvari funkcioniraju. Naravno da su radovi ugovoreni, a ne, nije se apeliralo, nego se ugovorilo s određenim rokovima. Naravno da će izvođač na kraju biti taj koji će platiti štetu, odnosno kojem neće biti plaćeno, jer će biti penaliziran zbog kašnjenja radova. Stvari se odvijaju na način da imate Zakon o javnoj nabavi, prema kojem morate određene stvari postupati, ne određene stvari nego sve stvari postupati. Ja znam da je to vama nekima tu smiješno, vidim da se neki smješkaju, ali to je jednostavno tako kako je. Mi smo imali dvije opcije - pustiti da kocke budu složene onako kako su bile složene prvotno, a onda bismo imali napade i od vas vijećnika i od cjelokupne javnosti Grada Samobora, ne jedan dan, dva dana, sedam dana ili deset dana, koliko su prolongirani radovi, nego do termina dok se kocke ne bi složile na odgovarajući način. Imamo cijeli niz čimbenika u toj proceduri, a jedan od njih se zove nadzor. Nadzor plaća Grad, tako da je i on zakazao i on će isto tako biti penaliziran, jer žalosno je da ja kao gradonačelnik moram doći kada su radovi pri kraju pogledati kako to sve skupa izgleda i vidjeti da nije napravljeno kako se spada pa onda radnicima reći da mogu ići doma, nadzoru reći da ide doma. Praktički, inzistirati da se napravi kako se spada i mislim da je na kraju ipak napravljeno onako kako to zahtijeva struka.

Bili su spomenuti rotori i svi ostali radovi. Da, ja sam sam nezadovoljan zbog toga, jer određene stvari nisu onako kako bih ja to htio. Što se tiče samih rokova, rokovi su, mogu reći, a to mogu potvrditi pročelnici i svi oni koji su pratili rad na Kolegiju gradonačelnika, najkraći mogući. Ostaje nam opcija, na čemu sam ja inzistirao i inzistirat ću i dalje, da se ubuduće, odnosno cijelo vrijeme kada se izvode radovi u centru grada, obaveže izvoditelj da se radi ako treba i tri smjene i da se radovi naprave što je to brže moguće.

Damir Skok: - Poštovani gradonačelniče, kada je vijećnik Džepina postavljao pitanje i kada je zamjenik Stanec dao odgovor, htio sam samo reći, moje pitanje nije bilo da su oni probili radove i apsolutno mi je poznat sustav javne nabave i proces, radim u ustanovi i znam koliko je dobro oko pitanja smanjenja korupcije i svega, opet, s druge strane vas koji puta koči, to mi je apsolutno jasno. Moje pitanje nije bilo niti zlonamjerno, nego čisto o planiranju, neovisno o javnoj nabavi. Zašto nismo planirali i ugovorili do 4.9, a ne do 11.9. Mislim da je jako dobro da ste i vi reagirali, i svi, nakon što ste javno primijetili da te kocke nisu dobro postavljene, dapače. Nego, zbog čega ne bi planirali da nešto završi prije početka školske godine, a na to možemo utjecati neovisno o javnoj nabavi, govorimo o sedam dana. Apsolutno vas ne želim niti učit poslu, niti ništa, nego mi je to bilo jednostavno logično pitanje.

Gradonačelnik Krešo Beljak: - Dobro, moram uvažiti u potpunosti primjedbu vijećnika Skoka, mislim da je apsolutno u pravu i da je napravljena pogreška kod ugovaranja samih radova, koji su ugovoreni tako da nisu u skladu s početkom školske godine. Tu ste apsolutno u pravu.

Maja Gračanin (SDP): - Imala bih dva pitanja u ovom Aktualnom satu, a odnose se na školstvo. Zanima me možete li nas vijećnike i širu javnost izvijestiti o sudjelovanju Grada Samobora u projektu Vjetar u leđa, Faza III, a kojima su i ove školske godine 2017./2018. odobrena bespovratna sredstva iz Europskog socijalnog fonda i to za provedbu Projekta pomoćnika u nastavi kojim se omogućava jednaka mogućnost obrazovanja za svu djecu, a koji je osobito namijenjen djeci s teškoćama u razvoju. Zanima me točno o kojoj se vrijednosti radi, na koje razdoblje se odnosi projekt ova faza, da li možda možete dati usporedbu s Fazom II projekta, je li obuhvaćeno više učenika, više pomoćnika i da li su tu sve samoborske škole uključene, osnovne naravno?

Drugo pitanje također vezano za škole. Ljetni praznici su bili prilika da se zgrade osnovnih škola i dječjih vrtića obnove, kako bi naše najmlađe stanovnike dočekali bolji uvjeti. Molim informaciju u kojim se školama i vrtićima radilo te koji radovi su izvedeni i koliko nas je to koštalo? Budući da imamo jednu jako dobru vijest, gdje u Samoboru imamo povećan broj upisa prvašića, kakvi su nam planovi u narednom razdoblju?

Zamjenica gradonačelnika Sanja Horvat Iveković: - Zahvaljujem na upućenom pitanju koje se tiče ulaganja u školstvo i općenito poboljšanje uvjeta školovanja naših osnovnoškolaca. Naravno, veselimo se tome što smo i dalje uspjeli dobiti sredstva iz Europskog socijalnog fonda, koji se tiču financiranja pomoćnika u nastavi, a koji znatno olakšavaju školovanje i djece koja imaju poteškoće u razvoju, naravno i nastavnom osoblju i općenito široj zajednici. To cjelokupno vrijeme kada smo išli s tim projektom bila nam je misao vodilja da jednostavno olakšamo što većem broju đaka to školovanje, odnosno inkluziju u cjelokupni sustav školovanja, odgoja i obrazovanja. Treba napomenuti da smo mi i do tada, naravno kao Grad Samobor, samostalno financirali pomoćnike u nastavi i kada smo vidjeli da postoji mogućnost uključivanja u ovaj projekt, što ne kažemo da se i drugi gradovi nisu uključili u županiji, ali mi smo odmah u početku krenuli kada se išlo s tim projektom da što više pokušamo dobiti pomoćnika u nastavi koje direktno financira upravo Ministarstvo obrazovanja preko Europskog socijalnog fonda. Ovo je sada projekt koji je zapravo ugovoren na četverogodišnje razdoblje. Oko 5.000.000,00 kn će biti kroz to četverogodišnje razdoblje isplaćeno Gradu Samoboru, tu naravno i mi trebamo participirati, jer znamo da smo prema indexu razvijenosti kao jedinica lokalne samouprave grad koji je svrstan visoko na toj rang listi razvijenosti, te naravno samim time trebamo nešto više sredstava uključiti u ovakve projekte, a to je oko 15%. Ovo godine ćemo imati 28 pomoćnika direktno financirano iz tog fonda, za nešto više đaka. U svim samoborskim školama se to i provodi, a obzirom da smo morali ustrojiti posebni razredni odjel u školi Rude, tako da zapravo svaka škola ima te pomoćnike u nastavi.

Evo, tu bi se isto tako nadovezali na vaše sljedeće pitanje, koje se tiče općenito ulaganja u školstvo. Naravno da nas veseli činjenica da imamo povećanje broja prvašića, ali općenito i povećanje broja učenika na razini Grada, što dokazuje da smo sredina privlačna za život u jednoj široj zajednici i da nas mlade obitelji odabiru kao mjesto za svoj život, a to donosi određene infrastrukturne probleme o kojima vodimo računa. Mislim da smo svi ovdje svjesni da škola Bogumila Tonija, to već svi znaju, sigurno ovdje svako ima nekog đaka u toj školi, da oni rade doslovno u takvom prostoru gdje je svaki metar kvadratnog prostora iskorišten i da naprosto treba ići prema tome da ta škola dobije nove prostorne kapacitete. Na tome intenzivno radimo, obavili smo inicijalne razgovore s Ministarstvom obrazovanja i Zagrebačkom županijom, te i uz pomoć našeg gradonačelnika, saborskog zastupnika, vjerujemo da ćemo krenuti s realizacijom. Imamo jedan prazan prostor na području vojarne, koji je prostor idealan za potrebe škole Bogumila Tonija, kako bi oni stvarno mogli raditi u adekvatnim uvjetima. Ne bismo voljeli da mora biti treća smjena, ali ako će i to trebati jedno vrijeme funkcionirati, neka se uvede i treća smjena, ali stvarno želimo dati i uložiti maksimalne napore da škola Bogumila Tonija dobije zasluženi prostor. Eto, dolaze naša djeca i zaslužuju da budu u adekvatnim prostorima. Naše škole imaju izvrsne rezultate, naši đaci su državni prvaci i mi o tome trebamo voditi brigu i nagraditi, što škole, đake, roditelje i općenito naše građane Samobora.

Petra Babojelić (HSS): - Moje pitanje upućeno je od strane Udruge mladih, Kluba učenika i studenata Grada Samobora, a uputila bih ga zamjenici gradonačelnika Sanji Horvat Iveković. Obzirom da je prošlo već par mjeseci od otvorenja našeg prekrasnog Centra za mlade, popularnog Bunkera, zanima me kako ste zadovoljni odazivom mladih na projekte i aktivnostima koje se tamo odvijaju? Da li su za sada vaša očekivanja ispunjena? I, ako nam ukratko možete reći, da li ima kakvih noviteta, odnosno novih aktivnosti koje će se provoditi sada u jesenskom i zimskom periodu za naše mlade?

Zamjenica gradonačelnika Sanja Horvat Iveković: - Zahvaljujem na još jednom pitanju uvaženoj vijećnici, koja je ovdje na neki način prenijela ovdje glas mladih. Naravno, Centar za mlade upravo je i u tu svrhu bio i otvoren i jedan od projekata u kojem smo stvarno dali sve od sebe da ga realiziramo i da sada zapravo imamo takav prostor koji, evo, dolaze pogledati i iz drugih institucija. Nedavno su nas pohodili iz Ministarstva socijalnih poslova, ne znam sada puni naziv, po novome obitelji i demografije, i iznenađeni su da imamo takav prostor u Samoboru. Slijedom toga nas je isto tako Udruga gradova prepoznala na državnoj razini te nas očekuje u mjesecu prosincu nacionalni susret savjeta mladih, gdje će doći oko stotinjak mladih u Samobor vidjeti ovaj prostor, na koji način funkcionira, a domaćin će biti naš Savjet mladih, što nas jako veseli i nadamo se da ćemo se pokazati svi zajedno kao dobri domaćini. Naravno, malo je tijekom ljetnih mjeseci Centar za mlade radio, nije možda bilo onako u onom opsegu svaki vikend pun programa, no, evo, od prošlog vikenda ponovno su različiti programi što se tiče vikenda. Isto tako organizirana je bila razmjena srednjoškolskih udžbenika, koja se isto pokazala kao dosta dobar program. Kroz naredno razdoblje različite udruge provodit će određene programe koje se tiču i radionica, suradnje s mladima, isto tako radionice za roditelje, za sve one koji zapravo žele raditi s djecom. To sve osmišljavaju ne samo mladi, nego i sve stručne osobe koje prepoznaju sve potrebe koje mladi danas imaju u ovo doba. Isto tako bit će tu različitih programa što se tiče zabavnog programa, ali uistinu želimo da to mjesto postane i mjesto gdje se može doći do konkretnih informacija, a ne samo zabavnog tipa, nego da bude upravo i Centar za mlade koji pruža edukaciju. Na kraju krajeva, da bude jedna institucija koja je zamišljena kao mjesto gdje mladi stvarno nađu sve ono što njima danas treba, a i zbog toga je taj prostor osnovan.

Vladimir Skendrović (HDZ): - Naime, obzirom da na dobar dio postavljenih pitanja još na prošloj sjednici, za koje smo trebali dobiti odgovor u pisanom obliku, ti odgovori su bili dosta nekvalitetno sročeni, a neke čak nismo ni dobili, ja ću odustati od dobrog dijela pitanja, s ciljem da možda u direktnom kontaktu s nadležnima po tim pitanjima uspijemo dobiti kvalitetnije odgovore. Odustat ću i od nekih pitanja koja imaju predznak politički, da ne odvedemo raspravu na ovom Gradskom vijeću u jednom smjeru koje možda bi oduzelo previše vremena. Zato ću se bazirati na samo dva pitanja, čisto su tehničke naravi.

Naime, mještani Molvica su meni uputili zamolbu da pitam da li je i u kojoj fazi otkup određene parcele nasuprot crkve, za koju je kod njih predviđena izgradnja ili određeni društveni sadržaji i da li će to biti ove godine realizirano? To je prvo pitanje.

Drugo pitanje je nastavak na odgovor koji sam dobio od pročelnika Anušića vezano za uporabnu dozvolu za zgradu Javne vatrogasne postrojbe. Ne znam da li možda pročelnik nije razumio moje pitanje ili je neki drugi razlog. Naime, ja ne sumnjam da dozvola postoji, to je normalno da postoji, ali volio bih vidjeti tu dozvolu, pa da mi onda omogućite na uvid. Sumnjam da dozvola za garažu i automehaničarsku radionu može odgovoriti na moje pitanje, obzirom da sam kao građanin ovoga grada imao priliku vidjeti da se tamo otvorila zgrada u punom kapacitetu sa svim potrebnim sadržajima i da nam je kao takva prezentirana. Dakle, ako je uporabna dozvola vezana za garažu i automehaničarsku radionu, onda je odgovor promašen, ako je vezana u cijelosti i ako nije privremena, nego trajna, onda odustajem od pitanja.

Zamjenik gradonačelnika Željko Stanec: - Evo, odgovorit ću na postavljeno pitanja uvaženog vijećnik Skendrovića. Ovo ste možda sami u svom uvodu prokomentirali da niste zadovoljni odgovorima koje ste dobili, niste konkretizirali u čemu je vaše nezadovoljstvo, tako da na to ne mogu niti odgovarati, jer ne znam čime konkretno niste zadovoljni.

Što se tiče prvog vašeg postavljenog pitanja, otkupa zemljišta za Mjesni odbor Molvice, opet niste konkretizirali, da li vam je to Vijeće mjesnog odbora ili građani. To pitanje se kroz prošlu tribinu provuklo na Tribini gradonačelnika u Mjesnom odboru Molvice i naravno da Grad Samobor ima i volju i želju radi same neke perspektive širenja Mjesnog odbora, jer je to jedino mjesto na kojemu bi se taj Mjesni odbor mogao širiti, ali to je zemljište u privatnom vlasništvu. Grad Samobor, bilo da kupuje ili da prodaje svoja zemljišta, mora napraviti sudsku procjenu. Mi smo u Proračunu Grada Samobora ostavili 1.000.000,00 kn upravo za tu namjenu kupnje zemljišta, napravljena je procjena vrijednosti tog zemljišta. Osobno sam bio u kontaktu s vlasnikom tog zemljišta i gospođa na tu procijenjenu sudsku vrijednost za sada ne pristaje. Mi se ne možemo, nažalost, pogađati, niti gradonačelnik, niti itko iz gradske uprave, da idemo pogodbom koliko nešto vrijedi, već moramo poštivati, znači i kod prodaje našeg zemljišta i kod kupnje zemljišta, procjenu ovlaštenog sudskog vještaka. Ako se stranka ne slaže s tom procjenom, nažalost, od trgovine nema ništa. Evo, to je ukratko što se tiče tog zemljišta, s time da smo imali i imamo još uvijek namjeru da se to zemljište otkupi, ako se, naravno, vlasnik s time složi.

Za Javnu vatrogasnu postrojbu ste rekli da odustajete od pitanja i na to nemam razlog odgovarati.

Vladimir Skendrović: - Niste razumjeli moje pitanje. Ja sam rekao da odustajem ako mi pročelnik može dati uporabnu dozvolu za zgradu Javne vatrogasne postrojbe, onakvu kakvu ste je otvorili.

Zamjenik gradonačelnika Željko Stanec: - Ja stvarno ne znam, vi ste postavili na prošloj sjednici Gradskog vijeća to pitanje i dobili ste odgovor na to pitanje. Ne znam u materijalu što vam je sve poslano, da li ste dobili uporabnu dozvolu ili potvrdu da za taj objekt nije potrebna uporabna dozvola, ne znam kakav ste materijal točno dobili. Molim vas konkretizirajte točno što ste od materijala i koji ste odgovor dobili od pročelnika Upravnog odjela za upravljanje imovinom i razvoj grada.

Vladimir Skendrović: - Evo, vrlo konkretno, da ne duljim raspravu. Mogu li dobiti uporabnu dozvolu za zgradu Javne vatrogasne postrojbe? Kratko i jasno.

Irena Franceković (MOST): - Zahvaljujem na mogućnosti da postavim nekoliko pitanja i da dam jedan prijedlog. Na prošlom Vijeću smo postavili niz pitanja na koje smo samo na nekoliko dobili odgovore, za neke nismo dobili odgovore, ne znam da li ćemo ih dobiti ili ćemo na neki drugi način doći do tih podataka. Predložila bih stručnim službama kada odgovaraju na naša pitanja da odgovaraju s malo više ozbiljnosti, jer odgovor koji kaže "sredstva dokapitalizacije trgovačkog društva Komunalac korištena su za povećanje temeljnog kapitala". Mislim da čak i djeca u osnovnoj školi razumiju da se ništa nije reklo, pa kada drugi put dajete odgovore na takva pitanja, molim vas da oni sadrže nešto, jer ovaj odgovor mislim da ne može zadovoljiti nikoga, jer ne radi se o malim novcima, radi se o 40.000.000,00 kn i mislim da smo trebali dobiti konkretan odgovor za što je tih 40.000.000,00 kn potrošeno.

Moje današnje pitanje bi se odnosilo, ponovno se vraćam na temu mosta. Most i svaka ulica se smatra građevinskim objektom, postoji pravilnik o označavanju građevinskog područja gradnje, znači na toj ploči bi trebalo pisati između ostalog broj građevinske dozvole i ukoliko postoji potrebna dozvola Službe za zaštitu spomenika kulture. Na ploči koja je istaknuta na mjestu građenja mosta nije bilo takvih oznaka. Ukoliko je u međuvremenu dobivena građevinska dozvola, možda je ploča i promijenjena, ali o tome nemam saznanja. Možda se ne bi dogodila takva greška u postavljanju kocaka da je postojala uredna građevinska dozvola i uredna suglasnost zaštitara o tome na koji način se takvi objekti rade. Taj most bi trebao biti jedan od najstarijih zidanih mostova u Europi pa mislim da je o tome trebalo voditi računa prije nego je počela rekonstrukcija. Vezano uz taj problem mosta, pogotovo danas ste mogli vidjeti onaj problem koji je vijećnik Skok spomenuo, a to je da se nije moglo i ne može se još uvijek normalno komunicirati ovim dijelom grada. Danas je došlo do ozbiljnog zastoja na kraju Ulice Franza Liszta pa prema Ulici Giznik, zbog strmine i skliske ceste, gdje je u opasnost došla i majka s dvoje djece u autu. Mislim da je Grad morao o tom označavanju obilaznica puno više promisliti prije nego je zatvorio takvu važnu prometnicu. Vezano uz most, pitanje je i financijske štete koju su pretrpjeli ugostitelji i svi oni koji rade posao od Trga pa prema starom dijelu grada, mislim da bi trebalo o tome isto voditi računa na koji način se zatvara takva prometnica i na koji način se ta komunikacija bolje obilježava za sve koji dođu u naš grad. To je bilo pitanje oko mosta i dozvola.

Imam jedan prijedlog, a odnosi se na sljedeće: jedan dio sugrađana Grada Samobora su penzioneri, koji nažalost, većina njih ima vrlo malu osnovicu penzije. Ti ljudi često pobolijevaju i iz svojih mjesta (Stojdraga, Grdanjci, Slavagora, Domaslovec, Farkaševec i druga udaljena mjesta) moraju doći do Doma zdravlja da bi pribavili neku uputnicu s kojom će ići dalje na neke pretrage u Zagreb, a za sve to skupa oni moraju plaćati autobusnu kartu do Samobora i od Samobora prema Zagrebu. Predlažem da Grad razmisli o mogućnosti besplatnih pokaza za penzionere, eventualno po visini penzije da se možda odredi za one koji imaju više penzije, da se odredi neko subvencioniranje takvog pokaza.

Gradonačelnik Krešo Beljak: - Evo, počet ću od kraja. Što se tiče besplatnih pokaza i tog prijedloga, mislim da taj prijedlog treba doći uz amandman koji ćete, nadam se, uputiti kada bude rasprava o donošenju proračunu Grada Samobora za sljedeću godinu.

Na prvo pitanje, što se tiče odgovora da li ste vi zadovoljni ili ne, moram reći da bi gradski vijećnici, pogotovo koji su prvi puta gradski vijećnici, trebali prije nego što dođu na sjednicu proučiti malo bolje Poslovnik o radu Gradskog vijeća, za kada se postavljaju pitanja, na koju temu i kad je vrijeme i mjesto. Zadnji puta je na sjednici bilo pitanja tijekom cijele sjednice po svim točkama dnevnog reda, na što su traženi odgovori. Kada bi to tako funkcioniralo, onda bi gradska uprava 24 sata dnevno pisala odgovore gradskim vijećnicima iz opozicije. Meni je jasno da vi se pokušavate izboriti za svoje biračko tijelo, za ljude koji su vam dali povjerenje, ali to jednostavno ne ide na takav način. Zato postoji Aktualni sat na kojem postavljate pitanja i na kojem dobivate odgovore, a na ostala pitanja dobit ćete odgovore kakve ste sada dobili ili ubuduće da je sve napravljeno sa zakonom. Sve je transparentno. Grad Samobor je jedan od najtransparentnijih gradova u državi, dobili smo višestruka priznanja za to. Materijale koje dobivate, predlažem da ih ne slažete samo na hrpu, nego da ih prije sjednice proučite i poslije sjednice proučite, pa ćete onda vidjeti da su odgovori na vaša pitanja u tim materijalima, samo ih treba, naravno, pročitati.

Što se tiče mosta, mostova, ploča i ovog svega što je aktualno, ne bih previše o tome, nego će vam na to odgovoriti zamjenik Željko Stanec.

Zamjenik gradonačelnika Željko Stanec: - Na postavljeno pitanje uvažene vijećnice Irene Franceković, najvjerojatnije da sumnjate da Grad Samobor nema građevinsku dozvolu i da nije ishodio suglasnost od konzervatora. Tu u potpunosti griješite, jer most ima svu potrebnu projektnu dokumentaciju, ima suglasnost zaštitara tih kulturnih spomenika, most je izgrađen 1906. godine, ako se ne varam, i drugi je najstariji most u Europi, no to sada nije niti toliko bitno. Grad Samobor niti jedne radove ne izvodi bez potrebne dozvole, koja je prethodna izvođenju određenih radova. Pošto vidim da stvarno zastupate legalnost poslova, ja sam posebno sretan kad tako netko legalno želi to sve raditi, legalno pita je li mi legalno radimo. Mi smo došli u jedan problem legalizacije objekta, a upravo radi se o Društvenom domu Kladje, gdje ste bili u neko određeno vrijeme zakupoprimac tog prostora i upravo taj objekt je bio na raznorazne načine dograđivan, bez ijedne ikakve građevinske dozvole.

Irena Franceković: - Odgovorila bih samo na to školovanje o Poslovniku. Naravno, ja ću Poslovnik pročitati još nekoliko puta, da ne dođem do greške, koju u ovom momentu ne vidim. Isto tako, moja diskusija oko mosta je bila upravo vezana na Pravilnik o označavanju gradilišta, pa smatram da i Grad, ako sve te dozvole ima, to tamo je trebao legalno istaknuti, ništa drugo. Nisam sumnjala da li to Grad ima ili nema, nego, ako se svi trebamo držati nekakvih pravilnika i poslovnika, da se to odnosi i na Grad.

Gradonačelnik Krešo Beljak: - Mislim da sve radove koje izvodimo u Gradu, od kada sam ja gradonačelnik, izvodimo u skladu s pravilima. Ovo me sada zaintrigiralo pitanje, baš me zanima, ne znam o kakvoj obnovi se radi i kojeg Društvenog doma u Kladju, kad je to bilo, što se dogodilo s time? Je li tu ima Grad nekakve veze, privatni vlasnici? Doista ne znam, možda vijećnica Franceković zna, pa može meni i svim gradskim vijećnicima pojasniti što se događalo prije desetak godina, a mislim da je g. Adamek bio gradonačelnik. Evo, čisto da znaju što se to obnavljalo i kakve veze vi imate s time, jer ne znam zašto vam je rekao zamjenik Stanec na to.

Irena Franceković: - Mislim da gradske vlasti imaju svu moguću dokumentaciju oko objekta Društvenog doma u Kladju, koje je bilo nekad u vlasništvu Mjesne zajednice, tako se to nekada zvalo 1991. godine. Grad je legalno preuzeo taj objekt od tvrtke, u biti ne samo taj objekt, nego samo dio toga i ne vidim u tome nikakve druge probleme.

Gradonačelnik Krešo Beljak: - Od koje je tvrtke preuzeo Grad i pod kojim uvjetima? Ne znam stvarno, pa dajte nas sada malo upoznajte s time.

Irena Franceković: - Mislim da svu dokumentaciju imate vezano uz taj spis, pa ako treba, možete to izvaditi. Ne vidim da sada tu trebamo Vijeće zamarati s takvim pitanjima.

Gradonačelnik Krešo Beljak: - Ne znam o kakvoj se dokumentaciji radi, stvarno ne znam o čemu se radi. Dakle, postavili smo jedno pitanje tu sada, ne znam zašto bi se zamarali ili ne. Dakle, činjenica je da je Grad nešto radio s nekim privatnicima oko Društvenog doma u Kladju, a ja sada prvi put čujem to. Mislim, mi se možemo pozabaviti s tim, sve skupa, ali zanima me, čisto me zanima kao čovjeka koji je dobio treći put mandat građana, je li ima tu nekakvih potencijalnih afera ili nečega, stvarno ne znam. Mislim da bi to bilo jako zanimljivo i svim gradskim vijećnicima.

Irena Franceković: - Ako smatrate da je privatno ulaganje od 300.000,00 € neka afera. Ulaganje je izvršeno na domu koji nije bio dom, u to vrijeme je bio, ne mogu to nazvati ni roh bau, u vrijeme preuzimanja, odnosno najma prvih sto kvadrata prostora, bili su samo blokovi, a uz dozvolu Mjesne zajednice i uz ugovor o zakupu, tvrtka MIPING je opremila taj prostor, opremila je cijeli okoliš.

Predsjednik Gradskog vijeća Miran Šoić: - Mislim da ne bi sada išli u ovakvu raspravu, jer bi predaleko otišli, a pri kraju smo. Još se javio vijećnik Skok.

Damir Skok: - U vezi diskusije gradonačelnika, naravno da sam iščitao nekoliko puta Poslovnik i materijale, pogotovo za teme u kojima vjerujem da nešto mogu doprinijeti. Naravno, nemojte mi zamjeriti ako pogriješim, a prvenstveno mislim da tu možemo kao kolege, sugrađani, prijatelji uvijek razgovarati. Molim vas, ispravite me ako ikad pogriješim i povrijedim Poslovnik.

Htio bih reći nešto upravo o onoj točki dnevnog reda od prošli put gdje smo mi, kao vijećnici novoizabrani, a ne sudjelovajući u radu Vijeća, prošli put trebali diskutirati o svim izvješćima koja su dolazila (Komunalca i ostala). Pokušao sam, tim više što sam vidio da vi kolege iz pozicije ne hvalite dovoljno neke ljude, prvenstveno pohvaliti nekakve lijepe projekte i voditelje od ljudi.

Recimo, dobio sam dva odgovora na pitanja koja nisam postavio. Neću ulaziti, ja zahvaljujem Horvatu i Zniki, jer sam siguran da je to njihova predanost radu. Inače, u budućnosti ja neću zahtijevati nikada takve formalne odgovore, jer vam ne želim oduzimati vremena. Radilo se konkretno o diskusiji gdje sam ja nakon g. Žitkovića, kada smo govorili o vatrogascima, čisto pitao da li možda razmišljamo o nekakvom dodatnom parkiralištima, da mi je jasno da vatrogasci ne mogu naplaćivati parkiranje, nego neki dogovor s Gradom. I nešto u vezi Muzeja, gdje sam ja htio diskutirati o tome, da mislim da bi budućnost Muzeja trebala biti blistavija, da bi trebali projekti biti. Nisam očekivao nikakav odgovor, to nije bilo moje pitanje, to su bili prijedlozi da dajem podršku da se eventualno u Proračunu Grada Samobora za iduću godinu iznađu veća sredstva za neke projekte. Tako da, evo, gradonačelniče, ja bih molio nemojte mi tako pisati odgovore, nemojte gubiti vrijeme, a na kraju krajeva možemo se vidjeti i porazgovarati o tome.

Zlatko Rešetar (MOST): - Za početak imam jedan komentar. Ja sam isto tako dobio odgovor i na tom odgovoru zahvaljujem. Nad tim odgovorom sam se zabrinuo, pogotovo kada sam pročitao da Energo Metan, odnosno njegov direktor, ne zna gdje sve ima Energo Metan novac, pa je tek naknadno ustvrdio da ima 6.000.000,00 kn u banci na računu, odnosno na oročenoj štednji. Tako da je to za mene, kao jednog ekonomistu, obrazovanog ekonomistu, onako malo zabrinjavajuće.

Da se dalje nadovežem na neka pitanja vezano za to, konkretno, interesira me kao člana Gradskog vijeća kakvi su planovi za kanalizaciju, odnosno za odvodnju na području GFrada Samobora. Da li se to radi i da li se planiraju povući novci iz Europske unije, da li se planira riješiti kanalizacija u okolnim mjestima i kada? To je prvo pitanje, konkretno.

Drugo konkretno pitanje - Palačnik. Znači dobili smo upite od ljudi koji imaju vikendicu i gore ljudi koji žive. Kada će se riješiti voda za Palačnik i da li će se sanirati gore onaj odron zemlje koji je bio, da ne dođe za vrijeme zime problem prolaska, prvo ralice Zimske službe, vozila i slično?

Gradonačelnik Krešo Beljak: - Poštovanom vijećniku Rešetaru odgovori na pitanja. Što se tiče kanalizacije, svakako su u dugoročnim planovima rješavanje kompletnog vodoopskrbnog i odvodnog sustava na području Grada Samobora, napravljeni su projekti, ishođene su dozvole i sve to skupa je u visokoj fazi realizacije. Nadam se da će u sljedećem periodu jedan veći dio samoborskih naselja, koji sada nemaju to riješeno, biti riješen.

Što se tiče naselja Palačnik, Palačnik nije naselje nego je vikendaško naselje. Dakle, to je područje Grada Samobora koje se nalazi na geološki izuzetno zahtjevnom terenu, gdje nekoliko puta godišnje dolazi do odrona, do klizišta, što sve uništava cestu i na neki način nam predstavlja Sizifov posao, jer što god napravimo već prva kiša, u najvećem dijelu, uništi. Tako da ulaganje u Palačnik je konstanto, konstantno i bit će tako dok god Palačnik bude brijeg. Kad jedan dan bude, za nekoliko tisuća godina, ravnica, onda se ništa više tamo neće morati ulagati. Ista stvar je s vodovodom. Dakle, onima koji vas mole za to, a ja znam jako dobro o kome se radi, jer ti isti mole i nas tu već godinama, poručite da ćemo i dalje ustrajati na tome da plaćaju vodu, jednako kao što je plaćaju drugi, a da praksa koju su imale neke prethodne vlasti da se pune privatni bazeni i privatna crpilišta vodom koju plaćaju građani Grada Samobora, te prakse neće biti.

Poštovanom vijećniku Skoku zahvaljujem što me je upozorio na činjenicu da je dobio odgovore na pitanja koja uopće nije tražio. Moram konstatirati da su se očito neki pročelnici u gradskoj upravi umorili od ovog iscrpnog, iscrpljujućeg posla i da ćemo vrlo brzo, već na sljedećoj sjednici Gradskog vijeća, imati prijedlog rekonstrukcije Gradske uprave pa se ovakve stvari, siguran sam, neće više događati. Primite moje isprike, u ime cijele Gradske uprave, svih pročelnika i svih djelatnika Gradske uprave. Vrijeme je za laganu rekonstrukciju.

Zlatko Rešetar: - Zahvaljujem cijenjenom gradonačelniku na odgovoru, samo bih htio napomenuti. Znači, ja ne posjedujem bazen, ljudi koji su mene pitali ne posjeduju bazen, nitko od ljudi koje ja poznajem na području Palačnika ne posjeduje bazen, gore nemam ništa. Tako da, eto, ne bi došlo do nekakvih implikacija, da ja ili netko meni poznati, koji su meni dali to, posjedu bazen pa da se bazen puni.

Predsjednik Gradskog vijeća Miran Šoić: - Evo, naš Aktualni sat je vremenski istekao, a priključila nam se još gradska vijećnica Irena Kapor, tako da nas sada ima 22.

Predsjednik Gradskog vijeća Grada Samobora zaključuje Aktualni sat te se prelazi na rad po usvojenom Dnevnom redu.